ข่าวฉาว “โฟล์คสวาเกน” ฉุดหุ้นยุโรปปิดร่วงหนัก
ตลาดหุ้นยุโรปปิดร่วงลงอย่างหนัก (22 ก.ย.) เนื่องจากความวิตกกังวลเกี่ยวกับกรณีข่าวฉาวที่ว่า บริษัทโฟล์คสวาเกน เอจีได้แจ้งข้อมูลเท็จในการทดสอบการปล่อยมลพิษจากรถยนต์รุ่นดีเซล นอกจากนี้ ตลาดยังคงได้รับแรงกดดันจากความกังวลเกี่ยวกับการชะลอตัวของเศรษฐกิจทั่วโลก
23 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 3.1% ปิด (22 ก.ย.) ที่ 346.67 จุด, ดัชนี CAC-40 ตลาดหุ้นฝรั่งเศสปิดที่ 4,428.51 จุด ลดลง 156.99 จุด หรือ -3.42%, ดัชนี DAX ตลาดหุ้นเยอรมันปิดที่ 9,570.66 จุด ร่วงลง 377.85 จุด หรือ -3.80% และดัชนี FTSE 100 ตลาดหุ้นลอนดอนปิดที่ 5,935.84 จุด ลดลง 172.87 จุด หรือ -2.83%
ตลาดหุ้นยุโรปร่วงลงอย่างหนัก โดยดัชนี DAX ตลาดหุ้นเยอรมนีร่วงลงอย่างหนักถึง 3.8% หลังจากโฟล์คสวาเกน เอจี เผชิญกรณีข่าวอื้อฉาวที่ว่าทางบริษัทได้ทำการแจ้งข้อมูลเท็จในการทดสอบการปล่อยมลพิษจากรถยนต์รุ่นดีเซลให้ดูดีเกินจริง
ทั้งนี้ ทางการสหรัฐระบุว่าโฟล์คสวาเกนได้ติดตั้งซอฟท์แวร์ในรถยนต์ดีเซลเกือบ 5 แสนคันเพื่อทำให้ดูเหมือนว่ามีการปล่อยไอเสียน้อยกว่าความเป็นจริง โดยหากพบว่าบริษัทมีความผิดจริง ก็จะถูกทางการสหรัฐปรับเป็นเงินจำนวน 37,500 ดอลลาร์ต่อคัน ซึ่งจะรวมกันมากกว่า 1.8 หมื่นล้านดอลลาร์ หรือเกือบ 650,000 ล้านบาท
ข่าวดังกล่าวได้ฉุดหุ้นโฟล์คสวาเกน ร่วงลง 20% หุ้นเปอร์โยต์ ซีตรอง ดิ่งลง 8.8%, หุ้นกลุ่มสินค้าโภคภัณฑ์ร่วงลงอย่างหนัก อันเนื่องมาจากความวิตกกังวลเกี่ยวกับการชะลอตัวของเศรษฐกิจจีน โดยหุ้นแองโกล อเมริกัน ร่วงลง 6.7%, หุ้นเกลนคอร์ ดิ่งลง 11% หุ้นบีเอชพี บิลลิตัน รว่งลง 3.5% และหุ้นริโอทินโต ดิ่งลง 3.5%